KIRJALLINEN KYSYMYS E-0818/00 esittäjä(t): Rosa Miguélez Ramos (PSE) komissiolle. Jätepaalaamo Vilaboassa Galiciassa.



Virallinen lehti nro 053 E , 20/02/2001 s. 0028 - 0029



KIRJALLINEN KYSYMYS E-0818/00 esittäjä(t): Rosa Miguélez Ramos (PSE) komissiolle (21. maaliskuuta 2000) Aihe: Jätepaalaamo Vilaboassa Galiciassa Neuvoston asetuksella (EY) N:o 1260/1999(1) annettu 21 päivänä kesäkuuta 1999 rakennerahastoja koskevista yleisistä säännöksistä luotiin puitteita julkisen hallinnon tahojen (yhteisön hallinto, valtionhallinto, aluehallinto ja paikallishallinto) välisen sekä taloudellisten ja yhteiskunnallisten toimijoiden yhteisymmärrykselle. Kuitenkin eräitä Euroopan yhteisön tukemia hankkeita viedään läpi piittaamatta paikallisten kuntien ja hankkeen lähellä asuvien ihmisten tahdosta piittaamatta. Tuloksena tästä yhteisön toimielinten ja Euroopan yhdentymisen vastustus lisääntyy. Näin tapahtuu Vilaboassa Galiciassa, johon Galician yhdyskuntajäteohjelman osana suunnitellaan rakennettavaksi paalauslaitos jätteidenpolttolaitosta varten. Euroopan yhteisö on mukana rahoituksessa. Paikkakunnan kunnanvaltuusto ja laitoksen lähellä asuvat ihmiset vastustavat suunnitelmaa. Onko komissio tietoinen, että paikallisen väestön edustajat ja julkinen mielipide on hanketta vastaan? Mitä mieltä komissio on siitä, että se on rahoittamassa hanketta, jota paikallinen kunnanvaltuusto ja naapurusto vastustavat? Kun muistetaan, että komissio asettaa jätteiden lajittelun kiinteän yhdyskuntajätteen polttamisen edelle, katsooko komissio, että Sogaman ohjelma on yhteisön prioriteettien mukainen? Laitoksen läheisyydessä asuvat ihmiset vetosivat aikoinaan komissioon arvostellakseen ympäristövaikutusten arvioinnin puuttumista, joka toteutettiin vasta jälkeenpäin. Naapurien esittämään valitukseen 15. joulukuuta 1998 antamassaan vastauksessa komissio ilmoitti, että se tutkii kiinteää yhdyskuntajätettä koskevan suunnitelman mukauttamista jätedirektiivien vaatimuksiin. Mitä tuloksia komissio on saanut näistä tutkimuksista? Mitä johtopäätöksiä komissio on tehnyt suunnitelman mukauttamisesta? (1) EYVL L 161, 26.6.1999, s. 1. Margot Wallströmin komission puolesta antama vastaus (18. toukokuuta 2000) Jätteistä 15. heinäkuuta 1975 annetussa neuvoston direktiivissä 75/442/ETY(1) (7 artikla) edellytetään jäsenvaltioiden laativan jätehuoltosuunnitelmia, joissa on otettava huomioon erityisesti jätteiden lajit, määrät ja alkuperä, yleiset tekniset vaatimukset, tietynlaisia jätteitä varten mahdollisesti tarvittavat erityisjärjestelyt ja sopivat paikat tai laitokset jätteistä huolehtimiseksi. Mitä tulee Galiciaan, komissiolle on toimitettu Galician alueen kiinteää yhdyskuntajätettä koskevan huoltosuunnitelma vuodelle 1999. Suunnitelmassa edellytetään siirtoaseman (estación de transferencia) rakentamista Vilaboaan. Yhteisön jätelainsäädännössä ei velvoiteta jäsenvaltioita rakentamaan jätteen esikäsittely- tai loppusijoituslaitoksia tiettyihin paikkoihin, eikä siinä edellytä niiden käyttävän tiettyjä jätteenkäsittelymenetelmiä. Näin ollen on jäsenvaltioiden päätettävissä, käyttävätkö ne mieluummin jätteen kierrätystä tai jätteenpolttoa (energiaa talteen ottaen tai sitä talteen ottamatta). Edellä mainitussa suunnitelmassa ei kerrota, kuinka se kehitettiin, eikä siinä ilmoiteta, kuultiinko alueen asukkaita asianmukaisesti. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(2) lisäksi yhteisön jätelainsäädännössä ei säädetä asiasta mitään. Suunnitelman laatimisessa mahdollisesti tapahtuneet epäselvyydet pitäisi ratkaista asiaankuuluvalla paikallisella, alueellisella tai kansallisella tasolla. Direktiivin 85/337/ETY osalta on huomattava, että komissio on tätä tapausta koskevan valituksen yhteydessä vahvistanut, että siitä on tehty ympäristövaikutusten arviointi. Mitä tulee suunnitelman rahoitukseen, on huomattava, että koheesiorahaston hankkeen n:o 97.11.61.047 (Plan de Gestión de los Residuos Sólidos Urbanos de Galicia) osana on suunniteltu rakennettavan useita siirtoasemia yhdyskuntajätteen kuljettamiseksi koko Galician alueelta keskitettyyn jätteen kierrätys- ja hyödyntämislaitokseen, jonka nimi on Complexo Medioambiental de Cerceda. Periaatteessa oli tarkoitus rakentaa Vilaboaan siirtoasema jätteen keräämiseksi Vigon kaupungin koko alueelta ja sen ympäristöstä. Tällaisen laitoksen rakentamista vastustettiin kuitenkin kovasti, ja kun jätehuoltosuunnitelmaa oli tarkasteltu uudelleen siirtoasemien sijoittamiseksi lähemmäs jätteen tuotantokeskuksia (yhdyskuntia), päätettiin jatkaa olemassa olevan Vigon siirtoaseman käyttöä ja tarkastella uudelleen Vilaboan siirtoaseman kokoa sen mukauttamiseksi Vilaboan kunnan tarpeisiin. (1) EYVL L 194, 25.7.1975. (2) EYVL L 175, 5.7.1985.